Trójsky kôň (informatika)

Trójsky kôň, slangovo trojan, je počítačový program, ktorý vykonáva deštruktívnu činnosť, pričom sa skrýva za činnosť „užitočnú“, pričom túto „užitočnú“ činnosť buď nevykonáva vôbec, alebo ju vykonáva a na pozadí realizuje nejaký druh deštrukcie. Spolu s vírusmi, červami, spyware, adware a pod. patrí do skupiny nevyžiadaných programov – malware. Od počítačového vírusu resp. červa sa pritom trójsky kôň líši tým, že kód programu sa ďalej nereplikuje.

História 
 Termín „Trójsky kôň“ pochádza z Homérovej Iliady.
 1986 – predchodca trojanov PC-Write
 K prvým PC trójskym koňom patrí AIDS šírený v roku 1989, ktorý využíval záujem o túto nevyliečiteľnú chorobu. Program pri spustení zakódoval dáta na disku a zobrazil požiadavku na zaplatenie za kľúč pre dekódovanie.

Opis činnosti trojanov 
Trójsky kôň sa vyskytuje na počítači spravidla iba v jednom exemplári, ktorý neobsahuje nič iné ako telo spomínanej infiltrácie.

Najčastejšie sa vyskytuje vo forme spustiteľného súboru („EXE“, „com“), ktorý neobsahuje nič iné okrem samotného kódu trojana.

Trójsky kôň je buď naprogramovaný ako pôvodná aplikácia alebo je vytvorený z už existujúceho programu jeho spojením s deštrukčným kódom (ktorý sa vykonáva pred samotným programom), pričom takýto program sa potom od pôvodného okrem dĺžky navonok ničím neodlišuje.

Existujú aj trójske kone, ktoré sú vlastne inštalačným súborom samotného programu, ktorý sa po svojej inštalácii spúšťa pri start-up operačného systému a skryte vykonáva nejaký typ deštrukčnej akcie.

Tieto trojany sa nainštalujú do systému, v naprogramovaný termín sa spustia a prenášajú informácie z vnútra infikovanej internej počítačovej siete prostredníctvom internetu útočníkovi. Takýmto spôsobom, sa môžu dostať mimo spoločnosť aj mimoriadne citlivé informácie.

Trójske kone majú rozličné funkcie – od zasielania stlačených klávesov (keylogger) až po mazanie súborov (napr. sformátovaním disku).

Typy trojanov

Primárne delenie 
 Tzv. zadné vrátka (backdoor)- komunikačný klient, ktorý komunikuje so serverom autora programu a umožňuje okrem iného aj úplné ovládnutie hostiteľského počítača.
 Tzv. logická bomba- príslušná deštrukčná akcia viazaná na nejaký dátum alebo inú podmienku.
 Podskupinou trójskych koňov sú nosiče vírusov, tzv. droppery – programy, ktorých deštrukčná akcia spočíva vo vypúšťaní klasických počítačových vírusov, pričom samotný dropper nie je možné identifikovať vzorkou vypúšťaného vírusu!
 Niektoré charakteristiky trójskych koňov spĺňajú aj niektoré reklamné klienty (tzv. spyware).
 Tzv. R.A.T Teda Remote Access Trojan niektorými ľuďmi nazývaný Remote Admin Tool čo nie je pravda kvôli tomu že to je trojan, tento Trojan je veľmi jednoduchý na prevádzku stačí si stiahnuť software a môžete začať, tento vírus môžete dostať ak si budete sťahovať softwary ktoré sú infikované týmto trojanom a potom sa pripojí na server útočníka a môže začať predávať vaše informácie.

Sekundárne delenie 
 vypúšťanie počítačových vírusov
 priame ničenie súborov na HDD
 koordinácia alebo zapájanie sa do siete zombie počítačov na šírenie spamu alebo umožnenia DDoS útokov
 mazanie alebo prepisovanie dát na HDD
 sledovanie činnosti používateľa PC na internete, napr. zisťovanie jeho návykov a odosielanie týchto informácií iným ľuďom (pozri spyware)
 vykonávanie phishing-u pre detaily bankových alebo iných účtov, ktoré môžu byť použité na kriminálne účely
 inštalovanie backdoor-ov na napadnutý počítač

Ochrana 
Ochranu zabezpečujú antivírusové programy.

Najznámejšie príklady 
 Netbus
 Back Orifice
 SubSeven

Pozri aj 
 Počítačový červ    
 Počítačový vírus   
 Spyware
 Adware   
 Malware

Externé odkazy 
 www.gjar-po.sk

WikiProjekt 
 Článok je súčasťou Wikiprojektu IT a Počítačová bezpečnosť

Elektronická kriminalita
Hacking
Počítačová bezpečnosť